สังคมข่าวหุ้น
*ตลาดไซด์เวย์
24 พ.ค. 2564

เกียรติก้อง ว่องไวยากร
*ตลาดไซด์เวย์
*ตลาดหุ้นไทยแกว่งกรอบแคบ ๆ กังวลสถานการณ์แพร่ระบาดโควิดรุกลามเข้าสู่ภาคการผลิต หลังจากหลายโรงงานอุตสาหกรรม และสถานที่ก่อสร้างเกิดการระบาดอย่างหนัก  งานนี้คงต้องลุ้นแผนฉีดวัคซีนให้ทันเหตุการณ์ ก่อนกระทบเศรษฐกิจในภาพรวมของประเทศ ล่าสุดพนักงานกลุ่มสายการบิน ทยอยฉีดแล้วเตรียมตัวรับแผนเปิดประเทศ แนวรับ 1,540 แนวต้าน 1,560 จุด
*เงินจ่อไหลเข้า เอสซีจี แพคเกจจิ้ง (SCGP) 75 ล้านเหรียญ และ ปตท. น้ำมันและการค้าปลีก (OR) 90 ล้านเหรียญ หลังติดโผหุ้นเข้าใหม่ FTSE All World Index พร้อมเพิ่มน้ำหนัก CBG, OSP เป้าหมายกองทุนต่างชาติเข้าเก็บ กลุ่มแรกเป็นกองทุนประเภท Active Fund เข้าลุยก่อน ขณะที่ Passive Fund ตามมาปิดเกมวันที่ 18 มิถุนายนนี้ ณ ราคาปิดวันนั้น
*กิจจา ศรีพัฑฒางกุระ กรรมการผู้จัดการใหญ่ บมจ.ราช กรุ๊ป (RATCH) เผยคณะกรรมการบริษัทมีมติอนุมัติให้บริษัทฯ เข้าลงทุนในหุ้นสามัญของบมจ.พริ้นซิเพิล แคปิตอล (PRINC) ในสัดส่วน 10% ราคาหุ้นละ 4.09 บาท จากหุ้นเพิ่มทุน และ และซื้อหุ้นสามัญเดิมของ PRINC จากนางสาวสาธิตา วิทยากร เป็นเงินรวมทั้งสิ้น 1,557,705,338.59 บาท จับมือเดินหน้าธุรกิจบริการสุขภาพทั่วประเทศ
*องอาจ สุวรรณกุล ผู้ช่วยกรรมการผู้จัดการ ฝ่ายพัฒนาโครงการคอนโดมิเนียม บมจ.แสนสิริ (SIRI) มั่นใจยอดขายคอนโดมิเนียมปีนี้จะเป็นไปตามเป้าหมายที่วางไว้ 11,000 ล้านบาท โดยปัจจุบันบริษัทมียอดขายแล้ว 4,200 ล้านบาท เปิดตัวโครงการคอนโดมิเนียมใหม่เป็นครั้งแรกของปี 64 เป็นแบรนด์ใหม่ล่าสุดชื่อ เดอะ มูฟ (THE MUVE) ในระดับราคาไม่เกิน 2 ล้านบาท/ยูนิต
*อมร ทรัพย์ทวีกุล รองประธานเจ้าหน้าที่บริหาร บมจ.พลังงานบริสุทธิ์ (EA) เดินหน้าขยายการลงทุนในธุรกิจใหม่ตามแผนที่วางไว้ เตรียมส่งมอบรถบัสไฟฟ้าจำนวน 120 คัน และจะทยอยส่งมอบไปจนถึงปลายปีนี้รวมประมาณ 500 คัน ซึ่งในระยะแรก บริษัทได้ใช้บุคลากรของ บริษัท ไมน์โมบิลิตี คอร์ปอเรชั่น จำกัด และบริษัทในกลุ่ม NEX ในการประกอบรถบัสไฟฟ้า และเมื่อโรงงาน AAB ก่อสร้างแล้วเสร็จจึงจะเริ่มผลิตรถบัสในล็อตถัดไป
*บิสซิเนสอะไลเม้นท์ (BIZ) ผู้นำทางด้านติดตั้งชุดเครื่องมือทางการแพทย์ สำหรับรักษาผู้ป่วยโรคมะเร็งด้วยวิธีรังสีรักษา โชว์งบ Q1/64 กำไรพุ่งแตะ 81.76 ล้านบาท เพิ่มขึ้นกว่า 435.07% เทียบงวดเดียวกันของปีก่อน “สมพงษ์ ชื่นกิติญานนท์” บิ๊กบอสแนะให้จับตามีอีกหลายโครงการตามมาเร็ว ๆ นี้
*บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ออกใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 3 (SMT-W3) จำนวนไม่เกิน 209,119,846 หน่วย ให้ผู้ถือหุ้นเดิมตามสัดส่วนการถือหุ้น ในอัตราส่วน 4 หุ้นสามัญเดิมต่อ 1 หน่วยใบสำคัญแสดงสิทธิ ราคาการใช้สิทธิ 4 บาทต่อหุ้น โดยวอร์แรนต์มีอายุ 3 ปี
*กฤติยา ศรีสนิท ประธานคณะเจ้าหน้าที่ด้านธุรกิจสินเชื่อยานยนต์ ธนาคารกรุงศรีอยุธยา จำกัด (มหาชน) ออกมาตรการช่วยเหลือลูกค้าที่ได้รับผลกระทบจากโควิด-19 ระยะที่สาม ผ่านการปรับโครงสร้างหนี้ โดยลดค่างวด ขยายเวลาผ่อนชำระ สำหรับสินเชื่อรถยนต์และรถจักรยานยนต์ พร้อมด้วยมาตรการช่วยเหลืออื่น ๆ เพิ่มเติมสำหรับลูกค้าสินเชื่อรถยนต์ที่ได้รับผลกระทบรุนแรง
*วิทยา อินาลา ประธานเจ้าหน้าที่บริหาร บมจ.เมกาเคม (ประเทศไทย) (MGT) เผยบริษัทอยู่ระหว่างการศึกษาเรื่องกัญชง-กัญชา โดยวางแผนจะทำธุรกิจตั้งแต่ต้นน้ำจนถึงปลายน้ำ โดยต้นน้ำคือเรื่องการนำเข้าเมล็ดเพื่อเพาะปลูกและขยายพันธุ์ ส่วนกลางน้ำคือการดำเนินงานทำวิจัยเพื่อสกัดสาร CBD ตามมาตรฐานไทย และปลายน้ำคือการนำมาผลิตเป็นผลิตภัณฑ์ออกจำหน่าย โดยบริษัทได้มองหาบริษัทที่ดำเนินธุรกิจอาหาร เครื่องสำอาง เพื่อทำการควบรวมกิจการ (M&amp;A) คาดว่าจะเห็นความชัดเจนได้ในไตรมาส 4/64 นี้
*จริญญา จิโรจน์กุล กรรมการผู้จัดการใหญ่ บมจ.ศรีตรังโกลฟส์ พร้อมทีมผู้บริหาร เตรียมร่วมงาน Local Virtual Roadshow ในวันที่ 3 และ 8 มิถุนายนนี้ ผ่านแพลตฟอร์ม Webinar ของโบรกเกอร์ชั้นนำอย่าง Phillip Securities Singapore &amp; UOB Kayhian Singapore เพื่อนำเสนอข้อมูลแก่นักลงทุนรายย่อยในสิงคโปร์
*วินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) (TFG) เผยใบสำคัญแสดงสิทธิที่จะซื้อหุ้นสามัญเพิ่มทุนของบริษัทหรือวอร์แรนต์ (Warrant) ครั้งที่ 3 (TFG-W3) จะเริ่มซื้อขายในตลาดหลักทรัพย์แห่งประเทศไทย ในวันนี้